  Виталий Пронин 4-тӥ-10-тӥ толсуре Удмуртиын ортчиз егитъёслэн нырысетӥ фин-угор экспедицизы. Сое радъяз Егитъёсын ужанъя федерал агентство. Россилэн пӧртэм улосъёсысьтыз егитъёс синмаськизы Брангуртысь песянайёслы.Экспедицие пыриськизы Россилэн пӧртэм сэрегысьтыз 10 студентъёс: Липецкысь, Астраханьысь, Волгоградысь, Москваысь но Удмуртиысь. Котькудӥз этнологиен, антропологиен, культурологиен герӟаськем эскерон уж гожтэ, соин сэрен соос вуыло Россиысь фин-угор улосвылъёсы. Нырысь ик лыктӥзы Удмурт Элькунэ. Одӥг арня ӵоже егитъёс удмурт лулчеберетэз, сям-йылолъёсты, удмуртъёслэсь улонзэс эскеризы, пӧртэм каръёстӥ, гуртъёстӥ ветлӥзы, туристъёслы тужгес но тунсыко луись интыосын тодматскизы. Оглом вераса, 30 удмурт ужрадэ пыриськизы, 20 пумиськон ортчытӥзы, 18 интые вуылӥзы.Глазовысен егитъёс Иднакарын улэм удмуртъёс сярысь тодӥзы. Озьы ик вуылӥзы Балезино ёросысь Кестым гуртэ. Татын соосты чупчи бигеръёс улонэнызы тодматӥзы.Бесерманъёсын тодматскон понна сюрес вуттӥз  Балезино ёросысь Юнда гуртэ. Экспедициез пумитазы бесерман крезьёсын (кырӟанъёсын), чарччыен куасамен (сяртчынянь) куно каризы.  Эгра ёросысь Бачкей гуртын егитъёс кылзӥзы Сибирь трактлэсь историзэ.  Туристъёслы сӥзем маршрутын пыртэмын на вал Ижкар но. Огез пайдаё ужрад - котырес ӝӧк - ортчиз проектъёсъя «Лифт» юртын. Отчы пыриськизы йӧскалык политикая министр Лариса Буранова, лулчеберетъя но туризмъя министрлэн воштӥсез Денис Утробин. Котырес ӝӧк сьӧрын этнотуризмен герӟаськем юанъёс ӝутэмын вал, егитъёс дэмлазы асьсэ проектъёссэс.Берло нуналъёссэ егитъёс лымшор ёросъёсы вуылӥзы на. Сарапулын адӟизы Башенинлэсь дачазэ, Шор Прикамьелэсь музейзэ,  Каракулино ёросын - Ныргында гуртын улӥсь поръёслэсь улэм-вылэмзэс. Кияса ёросысь Карамас-Пельга гуртын, удмурт лулчеберетъя центрын, егитъёслы возьматэмын вал удмурт сюан. Егитъёслэн тодазы кылёз Брангуртысь песянайёсын пумиськон но.Егит тодосчиос Россиысь Егитъёсын ужанъя агентстволэн бамаз котькуд нунал статьяос лэзьязы, куд-огъёссэ нуналлы быдэ 87 сюрс котыр адями лыдӟылӥз. Соос ивортылӥзы кытчы ветлэмзэс, мар адӟемзэс. Озьы Удмуртия сярысь 350 котыр статьяос кылдӥзы.Экспедицие пыриськем котькудӥз мурт Удмуртиысь мукет луыса кошкиз. Угось синмаськизы аспӧртэм калыкмылы, сям-йылолъёсмылы, туж паймизы,  Удмуртиын вашкалаез но туалаез огазьын шуыса. Озьы егитъёс Удмурт Элькунэз быдэс дуннелы, Россилы паськытгес усьтӥзы, дуннеысь калыкез асьме улонэнымы тодматӥзы.Августина МИХАЙЛОВА Туспуктэм: fadm.gov.ru   